Unión del Pueblo Navarro talde parlamentarioari atxikitako foru parlamentari Cristina López Mañero andreak idatziz erantzuteko galdera egin du (11-24/PES-416) –Nafarroako Parlamentuan 202405764 zenbakiarekin erregistratu da, 2024ko urriaren 3an–, jakiteko zer irizpideri jarraitzen zaien komunikazio-enpresa batek antolatutako ekitaldi/ekintza bat babesteko. Hona Ekonomia eta Ogasun Departamentuko kontseilariak horretaz ematen dion informazioa, bat etorriz Nafarroako Enpresa Korporazio Publikoak (NEKP) emandako informazioarekin:

Azken bi urteotan, sozietate publikoek ez dute komunikazio-enpresa batek antolatutako ekimen nahiz ekintzarik babestu, honako hauek izan ezik:

1. NASUVINSA, Hiria Foroan (Diario de Noticias–Zeroa Multimedia SA sozietateak antolatua)
2. INTIA, Reyno Gourmet markaren jabea, Nort Festival jaialdian (Diario de Navarrak antolatua, besteak beste).

Ekitaldi horietako babesletzak izenpetzeko erabilitako irizpideei dagokienez, Nafarroako Gobernuak eta haren sektore publikoak ekitaldiak Nafarroako Gobernuaren edo enpresa publiko babeslearen markarako izaten ahal dituen publizitateko kontraprestazioen irizpidea baliatzen du.

Hau da, irizpide nagusia da publizitateko txertatzeen merkatuko balioa edo Nafarroako Gobernuaren markaren presentzia babestutako ekitaldian. Babestutako ekintzaren izaera, gaia edota jarduera baloratzeko bigarren milako beste irizpide bat da, argi geratu behar baita administrazioak banaketa garbia egiten duela babesletzaren xede izen behar duenaren eta dirulaguntza bat dakarrenaren artean.

Azken irizpide horrek –nagusiarekiko subsidiarioa– Nafarroako Gobernuaren egiturazko ildoekin nahiz interes publikoarekin du zerikusia, hala nola klima-aldaketaren aurkako borrokarekin, Nafarroaren industrializazioaren sustapenarekin eta aniztasun linguistikoarekin.

Jakinarazten da emandako informazioa isilpekoa dela. Hori guztia jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko urriaren 30ean

Ekonomia eta Ogasun kontseilaria: José Luis Arasti Pérez